|  |  |  |
| --- | --- | --- |
| http://matulji.hr/pocetna/wp-content/uploads/2014/01/logo_opcina_matulji.png | **OPĆINA MATULJI**  **OPĆINSKI NAČELNIK** | |
| KLASA: 024-03/26-02/1  URBROJ: 2170-27-02/1-26-2  Matulji, 16.01.2026. | | **OPĆINSKO VIJEĆE**  -n/p predsjednice Općinskog vijeća |

**PREDMET: Odgovori na vijećnička pitanja sa 4 i 5. sjednice Općinskog vijeća Općine Matulji**

Poštovana predsjednice Općinskog vijeća,

u nastavku dostavljamo odgovore na vijećnička pitanja postavljena na 4. i 5. sjednici Općinskog vijeća, na koja nije odgovoreno ili nije u cijelosti odgovoreno na samim sjednicama.

OPĆINSKA NAČELNICA

Ingrid Debeuc v.r.

**Vijećnik VLADAN MEKTEROVIĆ** na 4. sjednici Općinskog vijećapostavio je pitanje :

„Vezano uz postavljeno pitanje na prethodnoj sjednici vezano za Kalić, opet se vraća na Kalić jer nije zadovoljan odgovorom te su ostala još neka pitanja visiti u zraku. Rekao je da govori o igralištu u Rukavcu, na Kaliću. Iz odgovora se vidi ili nazire se da ta lokacija još uvijek nije definitivno potvrđena, odnosno da se razmatra neka druga lokacija i da se od toga za ovu godinu odustalo, a isto tako mu se čini da se odustalo na malo duži period. Dvojbeno je da li će ta lokacija uopće i dalje biti i što je eventualno sa nekom drugom lokacijom. Htio bi da mu odgovore na dvije stvari. Prvo, potvrđeno je da se 15.000€, što je bilo osigurano od strane Primorsko-goranske županije, neće upotrijebiti u ovoj godini te da je u toku ove godine prenamijenjeno za neku drugu svrhu. Zanima ga za što je prenamijenjeno te moli decidirani odgovor. Drugo pitanje je da li je Mjesni odbor Rukavac upoznat s time da se odustaje, odnosno da se planira neka druga lokacije te da li su Mjesni odbor upoznali s tim i što su oni na to rekli. Što se tiče drugih odgovora, zahvaljuje na njima.“

**ODGOVOR:**

Vezano za sredstva koja su prvotno osigurana od strane Primorsko-goranske županije za izgradnju igrališta Kalić navodimo da se išlo u raskid ugovora s Primorsko-goranskom županijom vezano za tu pomoć, te se prijavio novi projekt prema Primorsko-goranskoj županiji za financiranje iz istih izvora. Po prijavi, od strane Primorsko-goranske županije iz istih izvora odobreno je 15.000 EUR za sufinanciranje izrade projektne dokumentacije za rekonstrukciju Doma Hangar.

S obzirom da se od igrališta Kalić nije trajno odustalo, bit će održan sastanak s Mjesnim odborom Rukavac, a vezano za konačno definiranje lokacije.

**Vijećnica ANDREA MICULINIĆ ĐURIĆ** na 4. sjednici Općinskog vijećapostavila je pitanje sljedećeg sadržaja:

„ Prvo je pitanje imamo li podatak o nekretninama koje su u vlasništvu Republike Hrvatske, a na upravljanju su Općine, tj. postoji li uopće registar takve imovine i imamo li nekakav plan što bi mogli s takvim prostorima, kao što je konkretno škola u Pasjaku. Drugo pitanje je vezano za Dom Permani, koji je status i koji je plan vezano za rješavanje imovinsko-pravnih pitanja da se može prijaviti na europske fondove.“

**ODGOVOR:**

Temeljem odredbi Zakona o upravljanju nekretninama i pokretninama u vlasništvu Republike Hrvatske („Narodne novine“ broj 155/23) nekretnine u vlasništvu Republike Hrvatske na upravljanju su Ministarstva prostornog uređenja, graditeljstva i državne imovine, a o zahtjevima koji se odnose na tu imovinu odlučuje nadležno tijelo županije ukoliko je Ministarstvo prenijelo ovlast za rješavanje takvih zahtjeva. Podaci o nekretninama vode se u Registru državne imovine. Po dobivanju cjelovitih podataka iz Registra biti će moguće donijeti odluke o zahtjevima koji će se uputiti prema nadležnom tijelu. Primarno je iskazan interes za darovanje objekta škole u Pasjaku, zemljišta uz objekt planinarskog doma Lisina, te zemljišta na području radnih zona koja su od interesa za Općinu.

Odredbama citiranog Zakona ukoliko je riječ o provedbi komercijalnih projekata ili projekata koji nisu od javnog interesa pod uvjetom da raspolaganje nije protivno interesima RH nekretninama se može raspolagati neposrednom pogodbom bez provedbe javnog natječaja, a u slučaju da nisu ispunjeni prethodno navedeni uvjeti tada putem javnog natječaja.

Druga opcija je darovanje nekretnina u slučaju da se radi o provedbi projekata koji su od općeg javnog, socijalnog ili kulturnog interesa, poput izgradnje škola, dječjih vrtića bolnica, domova zdravlja, građevina socijalne skrbi, groblja parkirališta, sportskih građevina, građevina za smještaj i zaštitu životinja, muzeja, memorijalnih centara i drugih sličnih građevina kojima se povećava kvaliteta života građana na području jedinica lokalne i područne (regionalne) samouprave, te u svrhu provođenja programa stambenog zbrinjavanja i društveno poticane stanogradnje. Za darovanje zemljišta u radnim zonama trebaju biti ispunjeni posebni uvjeti Ministarstva gospodarstva o izgrađenosti i popunjenosti svih radnih zona na području Općine. Stoga će i planovi Općine vezano uz nekretnine za koje se iskaže interes ići primarno u smjeru darovanja.

Na drugo pitanje odgovoreno je na samoj sjednici Općinskog vijeća.

**Vijećnik EDUARD BAĆIĆ** na 4. sjednici Općinskog vijeća postavio je pitanja sljedećeg sadržaja:

„Prvo pitanje se odnosi na Frlansku cestu, pred godinu i pol je došla peticija mještana oko postavljanja ležećih policajaca, odnosno usporavanja prometa kroz Frlansku cestu i drugi dio peticije se odnosio na prostor gdje bi se oni mogli družiti s obzirom da su Frlani izgubili mjesto za druženje, više nije aktualna Matiškina konoba. Po tom pitanju se izradio prometni elaborat i prezentiralo se mještanima pa ga zanima da li se je išlo prema županijskoj cesti ili stoji negdje u ladici. Što se tiče prostora za druženje, rekao je da je bilo sa izrađivačima prostornog plana dogovorena jedna varijanta te su se u načelu mještani bili složili s time pa bi bilo dobro vidjeti da li idemo u tom smjeru ili nekom drugom. Isto tako može poslužiti ta situacija i za situaciju Brce. Drugo pitanje je Šmogorska cesta, mjesni odbor je govorio o uspornicima na cesti. Taj prometni elaborat je napravljen i da li je u fazi korekcije ili je išlo prema županijskim cestama, zanima ga faza realizacije. Treće pitanje je vijadukt Klesarija. Prije 3 godine je tamo bio požar, na raskrižju Bermača, Trinajstića i Popovićevog puta, gdje je odvodnja od autoceste sva istopljena, a razlog je bio što se odbacuje biootpad. Ovih dana je ponovno tamo hrpa biooptada. Problem tog požara je bio što se širio dubinski i volio bi da se taj dio kontrolira i da se postavi kamera. Rekao je da je bila šteta na autocesti, a ispod starih Plodina je trenutačno parkirano 5 vozila bez registracije te moli da redari odrade.“

**ODGOVOR:**

U odnosu na zahtjev iz peticije za postavom ležećih policajaca na Frlanskoj cesti kao i zahtjev vezan uz Šmogorsku cestu obje kategorizirane kao lokalne ceste izrađeni su prometni elaborati a elaborat za Šmogorsku cestu prezentiran je predstavnicima Vijeća mjesnog odbora Šmogori-Radetići. U odnosu na dosadašnju regulativu i praksu primjenjivanu od strane Županijske uprave za ceste predložena rješenja usporivača prometa nisu bila prihvatljivo rješenje. Obzirom na novija stajališta i novouspostavljenu praksu u odnosu na postavljanje usporivača prometa od strane Županijske uprave za ceste, prometna rješenja potrebno je uskladiti i ponovno dostaviti Županijskoj upravi za ceste na suglasnost.

U pogledu mogućnosti izgradnje prostora za druženje i provedbu aktivnosti mještana Frlanije u izradi Izmjena i dopuna Prostornog plana Općine Matulji koja je u tijeku namjera je u tekstualnom dijelu Plana predvidjeti odredbe koje će omogućiti izgradnju manjih objekata upravo za potrebe rada vijeća mjesnih odbora i društvenih sadržaja.

U odnosu na odloženi biootpad kao i parkirane neregistrirane automobile ispod vijadukta „Klesarija“ komunalno redarstvo kontinuirano provodi radnje propisane Odlukom o komunalnom redu Općine Matulji uz napomenu da je dio vozila uklonjen.

**Vijećnica MORENA SUŠANJ** na 4. sjednici Općinskog vijeća postavila je pitanje koje se odnosi na cit.

„aktualnu temu usporivača prometa u naselju Trtni, uz dječje igralište, i to od kućnog broja 51 prema kućnom broju 6. Nedavno su imali organiziran Advent pul Trtan i svjedočili su brzoj vožnji vozača prilikom pripremanja same manifestacije, ali i prilikom tog eventa se dosta mještana požalilo na nesavjesne vozače i ovim putem apelira da se njih kontrolira jer jure po naselju i ugrožavaju mještane.

**ODGOVOR:**

U odnosu na nesavjesne vozače i kršenje prometnih propisa od Policijske uprave PGŽ, PS Opatija, zatražena je pojačana kontrola, dok će se konačno rješenje prometne situacije u naselju Trtni riješiti prometnim elaboratom koji će ponuditi optimalno rješenje u cilju postizanja veće sigurnosti u prometu za sve sudionike.

**Vijećnik VLADAN MEKTEROVIĆ** na 4. sjednici Općinskog vijeća postavio je pitanja kako slijedi:

„Prvo pitanje je vječito pitanje na terenu Jušići, prometna problematika na području Julice i na području centra Jušića. Rekao je da bi se dalo još toga raspravljati, ali će se za sada zadržati na ovome. U prethodnom mandatu je sa mjesnim odborima Jurdanići i Jušići centar su bili obavljeni razgovori i dogovori vezano za prometna rješenja tog područja, konkretno govori na području Julice i dijela sa glavne ceste preko mosta prema školi Jušići i Korenskom i do Crnog mačića i bivše ambulante. Zna da je sa mjesnim odborom Jurdanići nedavno dogovarano, postojali su elaborati, napravljena je studija te su dani prijedlozi. Pitao je do kuda se došlo u tom segmentu, da li je nešto odabrano i kada će se krenuti dalje sa rješavanjem toga, te da li postoji problem. Rekao je da može odgovoriti sada ili u pisanoj formi, da znaju kada mogu očekivati nastavak te da li će biti izvodljivo kako je planirano. Što se tiče centra Jušića, zna da su i prije i sada dogovarali neke stvari i rješenja. Pitao je da li je nešto dogovarano sa mjesnim odborom, što se planira. Tamo je problem izlaska s parkirališta, problem je pješačkog prijelaza. Rekao je da ima još pitanja staroga grada i Pešćinice, ali da će to ostaviti za drugi put. Treće pitanje je vezano za peticiju mještana Mučića. Rekao je da je do njega unazad neko vrijeme došao glas mještana da je dana peticija, da su se mještani Puževega komuna i Mučića žalili i tražili reakciju od strane Općine i nadležnih službi vezano za iskope, radove, sječu šume, buku, prašinu i ostalo. Rekao je da vjeruje da je Općina što se toga tiče odradila neke stvari te će reći što je po tom pitanju poduzeto, ali ga je začudilo da ima informaciju da je zatraženo da se peticija pošalje na uvid vijećnicima. Rekao je da niti on niti njegovi kolege iz kluba nisu dobili ništa te pretpostavlja da nisu ni ostali dobili te je njegovo pitanje zašto.“

**ODGOVOR:**

U odnosu na prometnu problematiku na koju ukazuje vijećnik u prvom i drugom pitanju navodimo da je sa predstavnicima vijeća mjesnih odbora s navedenog područja obavljen razgovor prilikom kojeg su im prezentirana varijantna prometna rješenja no konačan stav o izboru prihvatljivog rješenja nije donesen.

Peticija mještana Mučića kao i izvješće komunalnog redara o poduzetim radnjama upućeno podnositeljima peticije dostavlja se u privitku odgovora na vijećnička pitanja.

**Vijećnik SLOBODAN JURAČIĆ** na 4. sjednici Općinskog vijeća postavio je pitanja:

„1. pitanje: u posljednjih mjesec dana svjedoci smo sigurnosnih problema u centru Matulja: dogodila se krađa u sportskoj dvorani, bila je saobraćajna na pješačkom prijelazu sa bijegom vozila te vandalizam u amfiteatru, pretpostavlja na šatoru. Pitanje je da li namjeravaju poduzeti određene radnje (dio njih je bio pokrenut i prije njihovog dolaska), da li se namjerava postaviti videonadzorni sustav koji većina općina i gradova u okolici ima, da li razmišljaju o uvođenju zaštitarske službe koja bi osiguravala određena područja ili imaju treće rješenje.

2. pitanje: u izvješću je rekla da su imali tiskovnu oko Adventa i na toj tiskovnoj su najavili veliki broj sponzora i donatora za Advent te moli da se dostavi spisak sponzora i donatora uz preslike ugovora koje je Općina Matulji potpisala.“

**ODGOVOR:**

1. U odnosu na sigurnosnu situaciju u centru Matulja od Policijske uprave PGŽ, PS Opatija, zatražen je pojačani nadzor, a kao dugoročno rješenje u cilju prevencije kriminalnih radnji i sigurnosti u centu Matulja planiraju se aktivnosti izrade elaborata kojima će se predložiti odgovarajuća rješenja.
2. U nastavku se dostavlja popis donatora za manifestaciju „Advent pul Matuj“:

Autokuća Šop d.o.o.

Bina Istra upravljanje i održavanje d.o.o.

Bio - Mi d.o.o.

Buretić Bregi  d.o.o.

Dot Dent d.o.o.

Eco casa d.o.o.

Geberung d.o.o.

JLM Perković d.o.o.

Marino Auto d.o.o.

Mikulić d.o.o.

Obrt Tesu

Procar d.o.o.

Prometal d.o.o.

Rondo d.o.o.

SA-BA d.o.o.

Sekundar usluge d.o.o.

Stella  d.o.o.

Tecno Auto  d.o.o.

Tehno prom Rijeka d.o.o.

Trilin - Mat d.o.o.

Vilmet d.o.o.

Uvid u pojedinačne ugovore o donaciji moguće je izvršiti kod stručnih službi Općine Matulji.

**Vijećnik SANDRO PECMAN** na 4. sjednici Općinskog vijeća postavio je pitanja

„Prvo pitanje je u kojem je statusu uris komunalne infrastrukture, konkretno misli na uris igrališta, rekao je da zna da je ugovoren sa geodetskom tvrtkom pa ga zanima koliko je napravljeno.

Drugo pitanje se odnosi na uris nerazvrstanih cesta, moli izvješće.“

**ODGOVOR**

Temeljem ugovora o evidentiranju objekata komunalne infrastrukture i ugovora o evidentiranju dijela nerazvrstanih cesta na području Općine Matulji pripremljene su radne verzije pet elaborata urisa komunalne infrastrukture – igrališta koji će se nakon verifikacije uputiti u daljnu proceduru sukladno odredbama Zakona o komunalnom gospodarstvu.

U odnosu na elaborate evidentiranja nerazvrstanih cesta izrađeni su ili je u tijeku izrada elaborata prema popisu koji obuhvaća prometnice u Permanima, Mučićima, Zvoneći, Matuljima i Bregima, a koji će se nakon verifikacije uputiti u daljnju proceduru sukladno odredbama Zakona o cestama. Dio elaborata proveden je tijekom 2025. godine.

**Vijećnik IVAN ČRNJARIĆ** na 4. sjednici Općinskog vijeća rekao je da cit:

„Ima interesantno posložena pitanja po kronološkom redu od 20 godina unatrag pa sve do 80. Kolege su se dotakli nekih tema, i drago mu je zbog toga, ali smatra da ima pravo neka pitanja ponoviti, kao što je kolega Mekterović načelno govorio o centru Jušića, zato jer je on pred 20 godina na ovom mjestu postavio pitanje postavljanja pješačkog prijelaza ispred Omege, te je tada bilo odgovoreno od strane općinske uprave i od strane županijske uprave za ceste da je to nemoguće i da se ne može postaviti. To je županijska cesta koja je dan danas županijska cesta koja se proteže sve do Martinkovca i na istoj toj cesti su na području grada Kastva postavljeni brojni pješački prijelazi, da ne govori i povišenja ležeći policajci koji su u biti otoci, no u Jušićima se dan danas ništa nije riješilo. Rekao je da ne treba napominjati koliko je to opasno i koliko se tamo nesreća dogodilo, s druge strane Doma Jušići je napravljeno parkiralište od strane Općine Matulji pa se nikada nije napravio pješački prijelaz. U proteklom mandatu su napravljena tri prijedloga prometnog elaborata pozicije tog pješačkog prijelaza, prethodna vlast je upoznata s tim, ništa se nije dogodilo, ali vjeruje da će se sada napokon nešto dogoditi nakon 20 godina, da napokon imaju pješački prijelaz u Jušićima ispred Omege, te bi htio da je crveni jer u Općini Matulji još nema crvene prijelaze.

Drugo pitanje je 35 godina unatrag, a radi se o starom gradu Jušići. Od kad je izgrađeno Novo naselje, 90-tih godina, pojavio se ogroman problem koji traje i dan danas, i sve je veći jer ima sve više automobila po kućanstvu. Radi se o tome da Novo naselje u Jušićima ima izlaz na županijsku cestu prema Kastvu. 90% građana vozi kroz stari grad i izlaze na drugi kraj. Stari grad Jušići je užasno uzak, kuće su do same ceste i već je bilo nekoliko povreda djece, ne odraslih nego djece. Kao mjesni odbor su mu i to apelirali i postoje 2 ili 3 elaborata pripremljena da se to realizira, sa umirenjem prometa ili sa zatvorenim prometom, postoje elaborati u Općini pa da se to napokon riješi. To je zaista jako opasno, malo je čudno da svi stanovnici novog naselja prolaze kroz stari grad iako im nije praktično, ali to je tako i tamo je i igralište Rupnjak. Rekao je da vjeruje da će se to riješiti samim time što postoje elaborati, te moli da se za prva dva pitanja konzultira mjesni odbor da vide da li treba nešto mijenjati, popraviti ili slično.

Treće pitanje je 80 godina u nazad, a vjerojatno i više. Kolega Pecman je potegnuo to pitanje, uris igrališta. Igralište Rupnjak u Jušićima dan danas nije urisano, brine se o njemu Općina Matulji. Općina Matulji je tamo odradila određenu infrastrukturu, a Sportsko društvo Rupnjak, Jušići je pred 20 godina skupilo 100.000 kuna tadašnjih da bi asfaltiralo to igralište. Nije dan danas urisano, ali vjeruje da će se sada urisati da bi se znalo o čemu se radi i o čemu se brinemo. To je bilo igralište za talijansku vojsku jer su tamo bile talijanske kasarne graničara između kraljevine SHS i Italije.

**ODGOVOR:**

U odnosu na prometnu problematiku na koju ukazuje vijećnik u prvom i drugom pitanju odgovor je istovjetan kao i onaj na prethodno navedeno pitanje vijećnika Vladana Mekterović te navodimo da je sa predstavnicima vijeća mjesnog odbora s navedenog područja obavljen razgovor prilikom kojeg je prezentirano više varijanti prometnih rješenja što i sam vijećnik navodi no konačan stav o izboru prihvatljivog rješenja nije donesen.

U odnosu na uris igrališta Rupnjak navodimo kako je u tijeku izrada elaborata evidentiranja ovog igrališta.

**Predsjednica Općinskog vijeća IVA LETINA** na 4. sjednici Općinskog vijeća postavila je pitanja:

“Prvo pitanje vezano za vrtić Rukavac. Cijelo vrijeme vide da se gradi i dobila je odgovor na pitanje na prethodnoj sjednici, ali ju zanima da li mogu dobiti informaciju koliki je točno troškovnik projekta, da li su troškovi porasli ( a prema informacijama su porasli) te koji je rok realizacije, kada se očekuje završetak radova.

Drugo pitanje je vezano već za prethodno postavljena pitanja, a to je sigurnost prometa. Već se u prethodnom mandatu pričalo o usporivačima prometa i prije toga su kolege u vijeću pričali, te ju zanima da li imaju lokacije i da li imaju prioritete. Konkretno ju zanima za mjesto Frančići, ulicu 43. istarske divizije, to su išle inicijative u prethodnom mandatnom razdoblju te sad postavlja isto to pitanje.

**ODGOVOR:**

U provedbi projekta izgradnje i opremanja Dječjeg vrtića Rukavac sklopljen je ugovor s društvom Emendor d.o.o. u iznosu od 4.795.196,26 eura bez PDV-a odnosno 5.993.995,33 eura s PDV-om. Praćenjem dinamike ugovrenih radova utvrđeno je da je realizacija u okvirima ugovora bez bitnih odstupanja. Rok izvođenja radova je 3. travanj 2026. godine.

Za opremanje Dječjeg vrtića Rukavac u tijeku je postupak pregleda i ocjene ponuda u postupku javne nabave. Procijenjena vrijednost nabave je 413.000,00 eura.

U odnosu na pitanje vezano za sigurnost prometa u Frančićima Ulica 43. Istarske divizije, na predloženo prometo rješenje izrađeno u suradnji s predstavnicima Vijeća mjesnog odbora Frančići dostavljena su negativna očitovanja MUP-a i Županijske uprave za ceste.

**Vijećnik EDUARD BAĆIĆ** n 5. sjednici Općinskog vijeća

„zamolio je da se dostavi Odluka Županijskih cesta o kojoj nje govorila načelnica na prošloj sjednici, a tiče se postavljanja ležećih policajaca. To traži jer je do sada na lokalnim cestama županijskog ranga dozvoljavano postavljanje ležećih policajaca uz izradu elaborata za dobavu suglasnosti, takve lokalne ceste su Frlanija i Šmogorska cesta. A na županijskim cestama višeg ranga samo se dozvoljavalo uz vrtiće i škole. Primjer je Kastavska cesta, Šporova jama ili u Opatiji uz školu Ivana Katalinića Jeretova. S druge strane nisu postavljeni ležeći policajci u Veprincu, kod društvenog doma jer je Opatija tražila suglasnost, ali nije dobro. Podsjetio je da je to ista cesta koja prolazi kroz Frančiće i Bregi. Na tim razinama županijskih cesta dozvoljava se postavljanje samo uz dječje vrtiće i škole pa ga zanima koja je razlika između dosadašnje prakse i nakon potpisivanja Odluke.

**ODGOVOR:**

U odnosu na OdlukuŽupanijske uprave za ceste čiju dostavu je vijećnik zatražio navodimo da se radi o internom aktu ravnatelja Županijske uprave za ceste kojom se uspostavlja nova praksa i zauzima stav da se dozvoli postavljanje usporivača prometa osim na lokacijama navedenim u Pravilniku o prometnim znakovima, signalizaciji i opremi na cestama i u drugim slučajevima te da će se prometna rješenja koja budu dostavljena na suglasnost Županijske uprave za ceste razmatrati temeljem ovako zauzetog stajališta.

**Vijećnik IVAN ČRNJARIĆ** na 5. sjednici Općinskog vijeća postavio je pitanja:

„Prvo pitanje se odnosi na potencijalno novo parkiralište u Novom naselju u Jušićima. Pitao je da li je određena pozicija za dodatno parkiralište u Novom naselju. Rekao je da ukoliko je ona određena treba kontaktirati mjesni odbor i mještane s obzirom da su oni napravili u petak brojnu peticiju gdje traže dodatna parkirna mjesta koja su zaista potrebna u dijelu Novog naselja Jušići. Zna se da se svojedobno razmatralo da se formira novo parkiralište, misli da je to i navedeno, ali je ta lokacija bila određena pored igrališta Rupnjak. Rekao je da tamo svakako nije potrebno parkiralište.

Drugo pitanje se odnosi na željeznički most u Jušićima, odnosno skretanje sa državne ceste prema Mačiću. Tamo je jedan uski, stari cestovni most preko željezničke pruge koji je napravljen tko zna kada, sada apsolutno nije adekvatan, strašno je uzak, do njega vodi nogostup sa jedne strane, sa druge ga ni nema, ali se ima kamo pobjeći, ali kada dođe na željeznički mosta, tamo je užasno usko i nema bijega, dijete niti odrasli se ne mogu maknuti, a puno djece dolazi tuda pješke u školu Jušiće. Rekao je da bi jedno od rješenja moglo biti da se uz taj most, uz postojeća dva zida napravi jedan paralelni pješački most, željezni, preko željezničke pruge. Također je rekao da nije jednostavno rješenje, ali da nije nemoguće. Druga opcija je da se sruši pa proširi taj postojeći cestovni most, samim time što nogostup ide točno tamo.

Treće pitanje je da li je općinska uprava upoznata sa teritorijalnim ustrojem područja mjesnog odbora Jušići, Vlahov breg i Jurdanići u smislu teritorija sa kojeg ljudi glasuju za izbore za mjesne odbore. Određeni su teritoriji od kućnog broja tog i tog do kućnog broja tog i tog glasuju za Jušići centar. To je napravljeno tako čudno da imaju jednu od najekstremnijih situacija, da kuća koja se dira sa Domom Jušići, sa zidom (gdje živi Jasmin Štemberger) glasa na Vlahovom bregu. Jako je puno takvih slučajeva gdje je sve izmiješano i najviše se odnosi na Jušići centar i Vlahov breg, a djelomično i na Jurdaniće i Pešćinicu. Na prošlim izborima za mjesne odbore dogodila se zbrka jer ljudi nisu znali gdje glasati, neki nisu htjeli izać jer su rekli da ne glasaju na Vlahovom bregu. To bi trebalo razmotriti do slijedećih izbora i napraviti neki novi teritorijalni ustroj. Pričali su sa mjesnim odborom Jurdanići, Jušići centar i Vlahov breg. Treba uzeti u obzir i napraviti logičan ustroj i predlaže da se napravi u suradnji sa mjesnim odborima.”

**ODGOVOR:**

Stručne službe Općine Matulji razmatrale su potencijalne lokacije za izgradnju parkirališta u Novom naselju Jušići no odluka o konkretnoj lokaciji nije donesena kako zbog prometne povezanosti tako i zbog složenosti imovinskopravnih odnosa. U odlučivanju o lokaciji parkirališta od značaja će biti i prijedlozi Vijeća mjesnog odbora.

Most na željeničkoj pruzi u koridoru je željezničke pruge Rijeka-Šapjane u nadležnosti HŽ Infrastrukture, stoga je upit o mogućoj rekonstrukciji mosta upućen HŽ Infrastrukturi. Ovo naročito u odnosu na činjenicu da je napuštena prvotno planirana izgradnja drugog kolosijeka željezničke pruge do Jurdana u sklopu koje je bila planirana i rekonstrukcija mosta u Jušićima.

Općinska uprava upoznata je s teritorijalnim ustrojem područja Mjesnog odbora Jušići, Vlahov breg i Jurdanići kao i s problemima koji su nastali prilikom provedbe posljednjih izbora za vijeća mjesnih odbora 2022. godine. Do problema dolazi uslijed toga što se popisi birača za provedbu izbora za vijeća mjesnih odbora ne sastavljaju automatski jer se ne podudaraju sa popisima birača za ostale izbore već nadležan matični ured ručno unosi atribute temeljem kojih se formiraju popisi birača. Prilikom sastavljanja ovih popisa od utjecaja su i podaci sadržani na osobnim iskaznicama i prijavi adresa koje vodi Ministarstvo unutarnjih poslova na koje Općina Matulji nema utjecaja.

Kako bi za predstojeće izbore za vijeća mjesnih odbora popisi birača bili usklađeni sa teritorijalnim ustrojem mjesnih odbora predlažemo osnivanje povjerenstva sastavljenog od predstavnika vijeća mjesnih odbora i djelatnika Općine Matulji koji će na temelju podataka iz GIS-a na kartama označiti područja i odrediti kućne brojeve koji pripadaju području pojedinog mjesnog odbora. Ponovno naglašavamo da ćemo na ovaj način otkloniti većinu nelogičnosti no valja još uvijek računati na probleme koji mogu nastati obzirom na evidenciju MUP-a.

**Vijećnik MARKO BORAS MANDIĆ** na 5. sjednici Općinskog vijeća postavio je pitanja:

„Rekao je da je dobio Božićnu čestitku Općine Matulji, tj. kaznu za parking ispred Konzuma. Nije ni prva ni zadnja, pauk mu je dizao auto u Dubrovniku, Splitu i nakon koncerta u Puli. Boje je situacija, ali je ovdje situacija da je kazna iz ožujka. Sve kazne koje je u životu platio bile su ili trenutne ili u roku 30 dana. Misli da bi kazna trebala biti edukativna i da kad je plati da više ne padne na pamet da je počini. Zanima ga kako je moguće da se kazna danas mještanima uručuje i to nastavno na pitanje kolegice za Hrvatsku poštu, jer ako rade do 4 sata ne mogu ni podignuti. Pitao je kako je moguće da se od 3. mjeseca do danas te kazne nisu obračunavale, odnosno da ljudi nisu dobili i da li je normalno da mještani dobivaju kazne koje su počinili nešto prije godinu dana. Na parkingu koji nema nikakve logike, svatko tko se parkira tamo i ode na poštu ili u Konzum, bilo gdje, 15 minuta nije dovoljno, i ne može biti dovoljno. Taj parking bi trebao imati funkciju da destimulira one ljude da parkiraju auto i odu na posao u Rijeku ili Opatiju ili negdje drugdje. Bilo bi u redu da im se da barem 30 minuta. Rekao je da obzirom da imaju taj parking u Matuljima gdje oni mogu upravljati i onaj kod Turista koji je najskuplji na Liburniji, ali i u Hrvatskoj, najmanje je održavan, nema krova niti ljeti niti zimi, doista je sramota gledati ga, a plaćaju ga 2€ i imaju ispred 15 minuta što ničemu ne služi. Pitanje je da li se to misli promijeniti i drugo da li će mještanima nakon 6, 7, 8 mjeseci te kazne isporučiti, da li se one nisu u 5. i 6. mjesecu slale zbog izbora pa se šalju sada te apelira da se takva praksa promijeni, ali na stranu to da se jednom za sva vremena uredi u centru Matulja ta sramota od parkinga ispred Konzuma i da nemaju više to ruglo.

**ODGOVOR**:

Prometno redarstvo uredno putem pošte šalje na dostavu izrečene kazne neposredno nakon što se utvrdi prekršaj što se može utvrditi uvidom u dostavne knjige pošte. Određeni broj adresata ne preuzima pismena u pošti te se ista vraćaju kao neuručena. Nakon proteka određenog vremena pismena se ponovno dostavljaju te je u tom slučaju moguć vremenski odmak koji navodi vijećnik u svom pitanju.

**Vijećnik EDUARD BAĆIĆ** na 5. sjednici Općinskog vijeća nadovezao se na prije postavljeno i odgovoreno pitanje vijećnice MORENE SUŠANJ.

Vijećnik predlaže da se problem kraćeg radnog vremena poštanskog ureda u Matuljima pokuša riješiti na način, da HRVATSKA POŠTA organizira smjenski rad poštanskog ureda.

**ODGOVOR:** Vezano za prijedlog vijećnika, navodimo da je kontaktirana Hrvatska pošta i upućen im je e-mail s navedenim prijedlogom, te ćemo po dobivanju odgovora obavijestiti Općinsko vijeće o istome.

**Vijećnik VLADAN MEKTEROVIĆ** na 5. sjednici Općinskog vijeća postavio je pitanje:

„Rekao je da će se nadovezati na kolegu Črnjarića na problem vezano za mjesne odbore te apelira da se ozbiljno shvati i da probaju odluku koja definira kućne brojeve koji ulaze u nadležnost pojedinog mjesnog odbora izdefinirati, da sastave komisiju i da odu do Jušića. Primijetio je da je problem postojao jedino na području Jušića, Vlahov breg i Pešćinica i da izdefiniraju koji kućni brojevi spadaju kamo. Sjeća se da je bilo glupih situacija da su ljudi koji su bili praktički u centru Jušića, a ispalo je da ne glasaju u centru Jušića u Domu Jušići nego da glasaju za mjesni odbor Jurdanići. Rekao je da je bilo isto tako velikih problema sa Pešćinicom. Međutim, tu treba potegnuti paralele sa matičnim uredom i policijom, jer koliko je vidio stvarno postoje čudne situacije da su ljudi u osobnim iskaznicama dobivali adrese koje se ni na koji način ne poklapaju sa registrom birača. Misli da je najbolji postupak da se dođe na lice mjesta i da se popišu brojevi te da se definira da kućni brojevi od tuda do tuda spadaju ovamo, a ovi drugi spadaju u drugi mjesni odbor. Rekao je da nije dugo gledao stranice Općine Matulji, međutim da je svojedobno bio popis mjesnih odbora i pisalo je točno u produžetku koje adrese spadaju u koji mjesni odbor te da se onda vidi da nekih adresa nema i postavlja se pitanje kamo ti ljudi spadaju. Rekao je da bi bilo dobro da se to čim prije riješi jer u nekim ekstremnim situacijama, možda pretjeruje, može doći u pitanje i regularnost izbora. Također je rekao da to do sada nije napravljeno, ali da je prilika da se sada pokrene.

Nadalje je apelirao da se pošalje Komunalac kod mosta jer se ponovno baca smeće i da se postave kamere. Konkretno govori o prolazu ispod željezničke pruge na ulazu u Jušiće iz smjera Matulja. Tamo se konstantno gomila smeće, ljudi po noći dođu s autom i samo pobacaju to dole i konstantno se šalje nekoga iz Komunalca da to pokupi, ali to se opetovano dešava te pita gdje su kamere i zašto tamo kamera nije postavljena. Napomenuo je za još jednu malu stvar, ne zna da li je u međuvremenu popravljeno, ali na pružnom prijelazu u Matuljima je zrcalo koje je razbijeno te ne zna dali su u Općini dobili dojavu. Rekao je da obrate pažnju i pošalju komunalnog redara jer je dobio pritužbe da se to riješi.

ODGOVOR:

U odnosu na problem vezano za mjesne odbore i pripadnost kućnih brojeva području pojedinog mjesnog odbora upućujemo vijećnika na odgovor vijećniku Ivanu Črnjariću.

Komunalno redarstvo izvršilo je u više navrata uvid na lokaciji kod mosta ispod željezničke pruge u Jušićima te dalo nalog Komunalcu za uklanjane smeća, a troškovi uklanjanja višekratno su teretili proračun na poziciji intervencija komunalnog redara. U cilju zamjene razbijenog ogledala poduzimaju se radnje od strane Upravnog odjela za komunalni sustav.

OPĆINSKA NAČELNICA

Ingrid Debeuc v.r.